## L’IVC convoca ajudes per al foment de les arts escèniques per valor 2.850.000 euros

*** Estes subvencions tenen per finalitat l’impuls i la promoció de la creació, producció, difusió i exhibició de les arts escèniques
* El termini de presentació de les sol·licituds finalitza el 21 d’agost de 2025**

La Conselleria d’Educació, Cultura, Universitats i Ocupació, a través de l’Institut Valencià de Cultura (IVC), ha publicat en el [Diari Oficial de la Generalitat Valenciana (DOGV)](https://dogv.gva.es/va/resultat-dogv?signatura=2025/29722) la convocatòria per la qual es destinaran 2.850.000 euros en subvencions per al foment de les arts escèniques en la Comunitat Valenciana.

A este import se sumen els 3.350.000 euros corresponents a les segones anualitats de les ajudes biennals a les companyies professionals i a les sales d’exhibició, convocades en 2024, la qual cosa suma un total de 6.200.000 euros.

Estes subvencions tenen per finalitat l’impuls i la promoció de la creació, producció, difusió i exhibició de les arts escèniques, a través d’activitats com ara festivals, fires, producció professional, producció emergent i gires, entre altres, així com fomentar la cooperació amb altres agents i entitats culturals d’àmbit públic o privat, amb la finalitat que la ciutadania puga disposar d’una oferta d’art escènic diversificada i de qualitat.

Les sol·licituds, el termini de presentació de les quals finalitza el 21 d’agost, han de tramitar-se per via telemàtica a través del registre electrònic de l’IVC en la seua [pàgina web](https://sede.ivc.gva.es/sta/CarpetaPublic/?APP_CODE=STA&PAGE_CODE=PTS2_HOME&lang=CA).

**Onze modalitats d’ajuda**

Les ajudes al foment de les arts escèniques es distribuïxen entre onze modalitats diferents: ajudes a la creació d’escriptura escènica; a la formació; a la investigació; a l’edició de llibres i revistes; a residències escèniques; a la producció professional de muntatge escènic; a la producció emergent de muntatges escènics; a la gira d’espectacles; a festivals i mostres; a l’assistència a fires i esdeveniments orientats al mercat; i a associacions i entitats sense ànim de lucre.

Fecha: 30/07/2025